送張和叔兼簡黄魯直
作者：秦觀
朝代：宋

paragraphs: 汝南如一器，百千聚飛蚊。
終然鼓狂鬧，啾啾竟誰聞。
議郎盛德後，清修繼先芬。
未試霹靂手，低回從此君。
學官冷於水，虀鹽度朝曛。
間蒙相煖熱，破憂發孤欣。
君今又復去，冀北遂空羣。
豈無一樽酒，誰與通殷勤。
大梁多豪英，故人滿青雲。
爲謝黄叔度，鬢毛今白紛。